《看花吟》
明代·刘溥

白日已堕地，回光烛青天。
人生时景只如此，莫将眉目夸盛年。
花开容易落，花落难复开。
开落竟谁有，对之心为摧。
君不见玉山山下树，曾见主人罗笙歌。
主人去后亭馆废，空余满树秋风多。
若将金玉驻光景，鉴之前事将如何！

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。